苏轼
乔太博见和复次韵答之
百年三万日，老病常居半。
其间互忧乐，歌笑杂悲叹。
颠倒不自知，直为神所玩。
须臾便堪笑，万事风雨散。
自従识此理，久谢少年伴。
逝将游无何，岂暇读城旦。
非才更多病，二事可并案。
愧烦贤使者，弭节整纷乱。
乔侯瑚琏质，清庙尝荐盥。
奋髯百吏走，坐变齐俗缓。
未遭甘鹢退，并进耻鱼贯。
每闻议论馀，凛凛激贪懦。
莫邪当自跃，岂复烦炉炭。
便庆朝秣越，未暮刷燕馆。
胡为守故丘，眷恋桑榆暖。
为君叩牛角，一咏南山粲。